## Rješenje Ustavnog suda Republike Hrvatske broj: U-III-6017/2012 od 31. siječnja 2013.

### NN 19/2013 (18.2.2013.), Rješenje Ustavnog suda Republike Hrvatske broj: U-III-6017/2012 od 31. siječnja 2013.

USTAVNI SUD REPUBLIKE HRVATSKE

337

Ustavni sud Republike Hrvatske, u Prvom vijeću za rješavanje pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Slavica Banić i Duška Šarin, članice Vijeća, u postupku koji su ustavnom tužbom pokrenuli A. Š. iz Z., M. Š. iz R. I., M. Š. iz R. I., S. Š. iz Z., M. E. iz Z., A. B. iz Z., M. Š. M. iz R. I., P. D. iz R. I. i M. D. iz R. I., koje zastupa R. Ž., odvjetnik u Odvjetničkom društvu Ž. i P. u Z., na sjednici održanoj 31. siječnja 2013. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositelji su podnijeli ustavnu tužbu protiv presude Visokog upravnog suda Republike Hrvatske, broj: Us-1239/2009-5 od 26. rujna 2012., kojom je odbijena njihova tužba protiv rješenja Ministarstva pravosuđa Republike Hrvatske, klasa: UP/II-942-01/06-01/863, urbroj: 514-03-07/3-08-2 od 25. rujna 2008., kojim je, povodom njihove žalbe, poništen zaključak Grada Zagreba, Gradskog ureda za imovinsko-pravne poslove i imovinu Grada, Odjela za upravno-pravne poslove, Prvog područnog odsjeka, klasa: UP/I-942-01/97-02/264, urbroj: 251-14-02/201-05-36 od 20. lipnja 2006., te je ujedno riješeno da se odbacuje prijedlog podnositelja za obnovu postupka okončanog donošenjem djelomičnog prvostupanjskog rješenja, klasa: UP/I-942-01/97-02/264, urbroj: 251-18-02/201-00-15 od 28. ožujka 2000., da se odbacuje prijedlog podnositelja za obnovu postupka okončanog donošenjem djelomičnog prvostupanjskog rješenja, klasa: UP/I-942-01/97-02/264, urbroj: 251-18-02/201-03-27 od 30. rujna 2003. te da se odbija prijedlog podnositeljice M. Š. M. za obnovu postupka okončanog donošenjem djelomičnog prvostupanjskog rješenja, klasa: UP/I-942-01/97-02/264, urbroj: 251-18-02/201-03-27 od 30. rujna 2003.

Ustavni sud nije nadležan za odlučivanje.

2. Članak 62. stavak 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u nastavku: Ustavni zakon) propisuje:

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti ... kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom ... (u daljnjem tekstu: ustavno pravo).

(...)«

Sukladno navedenom, odluke nadležnih tijela donesene u postupcima pokrenutim prijedlogom za ponavljanje ili obnovu pravomoćno završenog sudskog postupka, odnosno prijedlogom za obnovu upravnog postupka, u pravilu se ne smatraju pojedinačnim aktima iz članka 62. stavka 1. Ustavnog zakona protiv kojih je Ustavni sud nadležan pružati ustavnosudsku zaštitu, jer se u tim postupcima ne donosi odluka o pravima i obvezama stranaka u postupku, odnosno odluka o biti stvari.

O pravima i obvezama ili o sumnji ili optužbi zbog kažnjivog djela stranke prethodno je već pravomoćno odlučeno u postupku čije se ponavljanje odnosno obnova traži, a protiv tih je odluka, kao i protiv eventualnih povreda učinjenih u postupcima u kojima su one donesene, stranka imala pravo Ustavnom sudu podnijeti ustavnu tužbu radi zaštite ustavnih prava.

Stoga se pojedinačnim aktima iz članka 62. stavka 1. Ustavnog zakona, protiv kojih je Ustavni sud nadležan pružati ustavnosudsku zaštitu, u pravilu imaju smatrati samo odluke donesene u prethodno provedenom, pravomoćno završenom postupku kojima je odlučeno o pravima i obvezama stranaka ili o sumnji ili optužbi, ali ne i odluke donesene u postupku u kojem se rješavalo o njegovoj obnovi.

3. Navedeno stajalište Ustavni sud je izrazio i podrobno obrazložio u svom rješenju, broj U-III-1165/2000 od 28. listopada 2002. objavljenom u »Narodnim novinama«, službenom listu Republike Hrvatske, broj 126/02.

4. Slijedom navedenoga, na temelju članka 72. u svezi s člankom 62. Ustavnog zakona, riješeno je kao u izreci.

5. Odluka o objavi temelji se na članku 29. stavku 1. Ustavnog zakona.

Broj: U-III-6017/2012

Zagreb, 31. siječnja 2013.

USTAVNI SUD REPUBLIKE HRVATSKE

Predsjednik Vijeća

dr. sc. Ivan Matija, v. r.

Rješenje, NN 19/2013-337